b'\n_START_ARTICLE_\nErkka Lepp\xc3\xa4nen\n_START_SECTION_\nSeuraura\n_START_PARAGRAPH_\nLepp\xc3\xa4nen on JYPin kasvatti. H\xc3\xa4n aloitti j\xc3\xa4\xc3\xa4kiekon 5-vuotiaana JYPin korttelikiekkojoukkueessa. Lepp\xc3\xa4nen oli joukkueensa tehokkain puolustaja sek\xc3\xa4 C-nuorissa kaudella 2001\xe2\x80\x932002 ett\xc3\xa4 B-nuorissa kaudella 2002\xe2\x80\x932003. JYP voitti C-nuorten SM-pronssia kev\xc3\xa4\xc3\xa4ll\xc3\xa4 2002. Lepp\xc3\xa4st\xc3\xa4 pidettiin C- ja B-juniorivuosinaan suurlupauksena. Lepp\xc3\xa4nen nostettiin kaudeksi 2003\xe2\x80\x932004 vain 16-vuotiaana JYPin SM-liiga joukkueen harjoituskokoonpanoon. H\xc3\xa4n pelasi kauden aikana kaksi SM-liigaottelua._NEWLINE_Kaudella 2004\xe2\x80\x932005 Lepp\xc3\xa4nen pelasi seitsem\xc3\xa4n SM-liigaottelua ja kaudella 2005\xe2\x80\x932006 17 ottelua. Pistetili j\xc3\xa4i kuitenkin avaamatta. J\xc3\xa4lkimm\xc3\xa4isell\xc3\xa4 kaudella h\xc3\xa4n pelasi miesten pelej\xc3\xa4 my\xc3\xb6s seitsem\xc3\xa4n Mestis-ottelun verran alle 20-vuotiaiden maajoukkueessa. Lepp\xc3\xa4nen edusti kuitenkin nelj\xc3\xa4st\xc3\xa4 ensimm\xc3\xa4isest\xc3\xa4 liigajoukkueen harjoituskokoonpanossa vietetyst\xc3\xa4 kaudestaan suurimmaksi osaksi JYPin A-nuoria, jotka voittivat Suomenmestaruuden vuonna 2006, SM-hopeaa vuonna 2004 ja SM-pronssia vuonna 2005._NEWLINE_Kaudella 2006\xe2\x80\x932007 Lepp\xc3\xa4nen pelasi kymmenen SM-liigaottelua ja avasi pistetilins\xc3\xa4 tekem\xc3\xa4ll\xc3\xa4 yhden sy\xc3\xb6tt\xc3\xb6pisteen. Kaudella 2007\xe2\x80\x932008 h\xc3\xa4n pelasi nelj\xc3\xa4 SM-liigaottelua, mutta teki ainoan liigamaalinsa kauden kolmannessa ottelussa 17. syyskuuta 2007. Lepp\xc3\xa4nen pelasi rikkonaisen kauden aikana lainalla per\xc3\xa4ti kolmessa Mestis-joukkueessa; Savonlinnan Pallokerhossa, Mikkelin Jukureissa ja Vaasan Sportissa. H\xc3\xa4n pelasi Mestiksess\xc3\xa4 suurimman osan kaudesta ja teki 23 runkosarjaottelussa tehopisteet 2+4=6. Lepp\xc3\xa4sen kehitys hidastui useiden loukkaantumisten my\xc3\xb6t\xc3\xa4 ja h\xc3\xa4n ei vakiinnuttanut paikkaansa liigajoukkueen kokoonpanossa._NEWLINE_Lepp\xc3\xa4nen siirtyi kaudeksi 2008\xe2\x80\x932009 pysyv\xc3\xa4sti Jukureihin. Yhden Mikkeliss\xc3\xa4 pelatun vuoden j\xc3\xa4lkeen h\xc3\xa4n oli kauden 2009\xe2\x80\x932010 kokonaan pelaamatta, mutta palasi kaudeksi 2010\xe2\x80\x932011 Jyv\xc3\xa4skyl\xc3\xa4n Diskokseen. Kauden p\xc3\xa4\xc3\xa4tteeksi Diskos nousi III-divisioonasta II-divisioonaan.\n_START_SECTION_\nMaajoukkueura\n_START_PARAGRAPH_\nLepp\xc3\xa4nen oli voittamassa alle 20-vuotiaiden MM-pronssia vuonna 2006. H\xc3\xa4n pelasi alle 18-vuotiaiden MM-kilpailuissa vuonna 2004. Yhteens\xc3\xa4 Lepp\xc3\xa4nen on pelannut kuusi nuorten ja 24 poikien maaottelua. H\xc3\xa4n kuului alle 17- ja 16-vuotiaiden maajoukkueissa kapteenistoon.\n_START_SECTION_\nPelityyli\n_START_PARAGRAPH_\nLepp\xc3\xa4nen on pelityylilt\xc3\xa4\xc3\xa4n peruspuolustaja, jonka vahvuudet ovat monipuolisuudessa ja kahden suunnan pelaamisessa.'